'लीबिया से बुधवार तक 3500 भारतीय लौटेंगे'  
विदेश मंत्री एसएम कृष्णा ने मंगलवार को कहा कि हिंसाग्रस्त लीबिया से भारतीयों को निकाले जाने की प्रक्रिया अनवरत जारी है।
विदेश मंत्री एसएम कृष्णा ने मंगलवार को कहा कि हिंसाग्रस्त लीबिया से भारतीयों को निकाले जाने की प्रक्रिया अनवरत जारी है और बुधवार तक 3,500 से अधिक भारतीय स्वदेश लौट आएंगे।  कृष्णा ने कहा, "जो भारतीय नागरिक वापस आना चाहते हैं, उन्हें वहां से निकालने की प्रक्रिया सहज रूप में जारी है। और मैं समझता हूं कि कल (बुधवार) तक त्रिपोली से 3,500 लोगों को निकाल लिया जाएगा।"  कृष्णा ने कहा कि लीबिया से भारतीयों को निकालने के लिए सरकार व्यावसायिक उड़ानों, चार्टर्ड उड़ानों और पोतों का इस्तेमाल कर रही है। कृष्णा ने कहा, "और हमें आशा है कि हम भारतीयों को खाली कराने में सफल होंगे।"  ज्ञात हो कि लगभग 600 भारतीयों का एक अन्य दल मंगलवार तड़के लीबिया से यहां पहुंचा। इसके साथ ही एयर इंडिया के चार विशेष विमानों के जरिए स्वदेश लौटे भारतीयों की संख्या लगभग 1,200 हो गई है।   एक अधिकारी ने कहा कि एयर इंडिया की दोनों विशेष उड़ानें (एयरबस ए-330 और बोइंग 747) त्रिपोली से इंदिरा गांधी अंतर्राष्ट्रीय हवाई अड्डे के टर्मिनल 2 पर पहुंचीं। एयरबस ए-330 में 266 यात्री सवार थे, जबकि बोइंग 747 में 331 यात्री सवार थे।